
ENSZ békeműveletekben elkövetett szexuális bűncselekmények - különös tekintettel a MINUSCA és a MONUSCO mandátumára

Kutatásom tárgyaként az ENSZ békefenntartásban, különösen a MINUSCA és a MONUSCO mandátuma alatt elkövetett szexuális bűncselekmények témakörét vizsgáltam. Megállapítható, hogy az 1325/2000-es BT Határozat megszületése óta egyre inkább előtérbe kerül a békeműveletekben a békefenntartók által elkövetett visszaélések tárgyköre. Erre reflektálva, az elmúlt 15 évben az ENSZ számos döntést hozott és intézkedést foganatosított e jelenségek megakadályozása céljából. Mindezek ellenére, továbbra sem sikerült komoly áttörést elérni a nők védelmét, a szexuális bűncselekmények megelőzését, valamint az elkövetők elszámoltatását illetően. Az ENSZ-hez továbbra is számos feljelentés érkezik be – többek között - békefenntartók által elkövetett esetekről. Ezek egyértelmű példái annak a magatartásnak, amit semmilyen körülmények között nem lenne szabad gyakorolni. Ebből kifolyólag, különösen fontosnak tartom, hogy a nők és lánygyermekek védelme, a szexuális bűncselekmények megelőzése és az elkövetők elszámoltatása prioritás legyen. Választásom azért esett az ENSZ Közép-Afrikai Köztársaságban és Kongói Demokratikus Köztársaságban zajló misszióira, mert véleményem szerint számos olyan súlyos visszaélésekre került sor e műveletekben, amelyekre a nemzetközi közösség nem fordított kellő figyelmet. Kutatásom elsődleges célja volt bemutatni, a szexuális bűncselekmények és visszaélések mely formái jelennek meg az ENSZ békefenntartásban. A bűncselekmények különböző formái eltérő okokra vezethetők vissza, ezért célom volt, hogy a vizsgálat első szakaszában bemutassam azokat a körülményeket, amelyek a visszaélésekhez vezettek. Ezek elméleti alapot nyújtottak az esettanulmányok kiválasztásához és azok elemzéséhez. Időben a 21. századi, új generációs békeműveletekre – különösen a MINUSCA és a MONUSCO mandátumára – fókuszáltam kutatásomat, ugyanis ezekben a műveletekben kiemelkedően sok – köztük békefenntartók által elkövetett – esetről készült feljelentés. A kiválasztott missziók és esettanulmányok bemutatása során, a kutatás második szakaszában arra a kérdésre kerestem a választ, mely körülmények teszik kifejezetten sebezhetővé a mandátumokat? Végül, a Zeid Jelentés és Deschamps Jelentés, valamint a nemzetközi jogi keretrendszer és az elszámoltathatóság kérdéskörének körbejárásával arra a kérdésre kerestem a választ, miért nem sikerült az ENSZ-nek kiirtania a szexuális bűncselekmények jelenségét.



